NIJOLĖ MASLAUSKIENĖ

LIETUVOS KOMUNISTŲ PARTIJOS ARCHYVAS 

KOMUNISTINĖJE SISTEMOJE IR LIETUVOS ATGIMIMO PROCESE

Šiuolaikinė Lietuvos politika archyvų srityje paremta demokratinėmis vertybėmis ir principais bei archyvų misijos suvokimu. Šiandien archyvai yra nepakeičiama kultūros dalis, užtikrinanti žmonijos atminties, tapatybės ir patirties išlikimą (2, 3, 4, 5).  Saugodami ir komunikuodami Lietuvos praeities paveldą, archyvai palaiko visuomenės atvirumą savo praeičiai, puoselėja jos tapatybę, skatina atvirumą dabarčiai ir ateičiai (6, 7).  Atviri archyvai yra svarbus demokratinės visuomenės brandos rodiklis. 
Okupuotoje Lietuvoje archyvų sistema veikė kitais pagrindais. Sovietinė politika archyvų srityje buvo paremta valdančios komunistų partijos politinės doktrinos ir ideologijos principais, suderintais su komunistinėmis vertybėmis ir partijos diktatūros interesais (8, 9). Archyvų politika Lietuvoje buvo orientuota į okupacinio režimo ideologinius uždavinius palaikyti okupacinės valdžios legitimumo įvaizdį bei kovoti su tautos atminties ir jos politinės sąmonės raiškos formomis
.  Siekdama stiprinti komunistinės sistemos pagrindus, partija formavo komunistinę ideologiją atitinkančią kolektyvinę atmintį, kontroliavo priėjimą prie istorinės informacijos ir jos sklaidą (10). Atminties institucijos buvo pajungtos partijos politikai ir ideologijai, įtraukos į jos ideologinį aparatą.  Jį sudarė  Marksizmo-leninizmo institutas prie TSKP CK, Centrinis partinis archyvas  ir jų filialai respublikose, srityse ir kraštuose (11). 1990 m. Tarybų Sąjungoje veikė 164 partiniai archyvai
.
Lietuvoje komunistų partijos įstaigų ir archyvų tinklas pradėtas kurti okupavus Lietuvą. 1946 m. gegužės 17 d. buvo įsteigtas Markso-Engelso-Lenino instituto filialas –  Partijos istorijos institutas prie Lietuvos komunistų partijos centro komiteto
, kurio struktūrinis padalinys buvo Partinis archyvas (13, 14). 1990 m.  archyve buvo beveik 700 tūkst. bylų
 (15). Archyvas saugojo Lietuvos komunistų partijos ir su komunistiniu judėjimu Lietuvoje susijusius dokumentus nuo XIX a. pabaigos iki 1990 m. (16,  17) Dokumentai buvo TSKP nuosavybė ir sudarė TSKP archyvų fondo dalį
.  Archyvas  buvo pavaldus Centriniam partiniam archyvui.

  Sovietinę politiką archyvų srityje išreiškė priėjimo prie partijos dokumentų principai,  nustatyti 1966 m. TSKP archyvų fondo nuostatuose ir 1980 m. Partinių archyvų darbo taisyklėse
 (18). Pagal juos partiniai archyvai veikė kaip uždara, ypatingų apribojimų sistema. Priėjimas prie jų buvo grindžiamas partiniu  kriterijumi; teisę naudotis dokumentais turėjo tik TSKP nariai, kuriems buvo nustatyti ypatingi reikalavimai neviešinti informacijos, galinčios diskredituoti partiją. Didžioji dokumentų dalis buvo įslaptinta ir neprieinama. (19, 20). Archyvai privalėjo cenzūruoti skaitytojų užrašus. Partija visiškai kontroliavo dokumentų komunikavimą.  

TSKP CK Generaliniam sekretoriui Michailui Gorbačiovui pradėjus reformų politiką (perestroiką), Lietuvoje ėmė bręsti sąlygos, palankios tautiniam atgimimui ir demokratizacijai (21, 22, 23). Visuomenės laisvėjimas skatino istorinės atminties atkūrimą. Istorija tapo atgimimo ideologijos dalimi. Istorinės tiesos paieškos plėtė archyvų atvirumo prielaidas ir suteikė Partiniam archyvui impulsą atsinaujinti. Atgimimo metais archyvas išplėtė dokumentų prieinamumo ribas ir viešino informaciją apie visuomenėje angažuotus istorijos klausimus
 (24, 25). Paviešinti dokumentai padėjo suformuoti požiūrį į 1939 m. Ribbentropo–Molotovo paktą ir 1940 m. Lietuvos okupaciją kaip į tarptautinį totalitarinių režimų nusikaltimą. 1989 m. rugpjūčio  23 d. „Baltijos kelio“ politinė akcija simboliškai susiejo istorinę tiesą su teisingumu ir įprasmino archyvų misiją tautos praeities ir ateitis kontekste (26). Partinio archyvo dokumentų sklaida taip pat paskatino Lietuvos komunistų partijos atvirumą savo praeičiai, tapo stimulu jos idėjinei evoliucijai ir atsiskyrimui nuo TSKP  Lietuvos komunistų partijos XX suvažiavime 1989 m. gruodžio 19–23 d.  (27, 28, 29). 

Atgimimo ideologijai pakeitus archyvų kaip atminties institucijų misiją, buvo suvokta ypatinga Partinio archyvo dokumentų reikšmė sovietinę priespaudą patyrusios tautos atminčiai ir tapatybei (30). Išryškėjo visuomenės lūkestis, kad archyvas būtų prieinamas visiems žmonėms be ypatingų apribojimų. Nutarta laipsniškai reorganizuoti archyvą, iš pradžių, atskiriant nuo TSKP archyvų sistemos, o vėliau – panaikinant priklausomybę Lietuvos komunistų partijai. Tokią veiksmų seką lėmė bendras demokratizacijos procesas Lietuvoje ir didėjantis visuomenės nerimas dėl okupacinio režimo politinių ir represinių struktūrų archyvų išsaugojimo. Kilus įtarimams, kad Valstybės saugumo komiteto (KGB) dokumentai naikinami ir išvežami iš Lietuvos, 1990 m. sausio–vasario mėn. buvo surengti piketai prie KGB rūmų
 (31, 32). Tačiau greitai įsitikinta, kad tokių pilietinių akcijų nepakanka ir dokumentų išsaugojimą galima užtikrinti tik įtraukus archyvus į Lietuvos jurisdikciją. Ši patirtis padėjo suprasti, kad LKP dokumentus būtina perduoti  valstybės žinion.
1990 m. vasario 19 d. LKP pertvarkė Partijos istorijos institutą ir panaikino Partinio archyvo priklausomybę TSKP archyvų sistemai
, o kovo 26 d.  reorganizavo archyvą į LKP archyvą prie  LKP CK
 (33). Pertvarkius archyvą, buvo panaikinti iki tol buvę priėjimo prie dokumentų ribojimai
.  
TSKP vadovybė nepripažino archyvo reorganizavimo ir pareiškė turtines pretenzijas
. Joms realizuoti kovo 30 d. į archyvą buvo atsiųstas sovietų kariuomenė dalinys. Tai sukėlė visuomenės protestus ir paskatino priimti politinius sprendimus dėl LKP dokumentų išsaugojimo Lietuvai
 (34, 35). Karinio spaudimo sąlygomis Lietuvos komunistų partija nebegalėjo užtikrinti archyvo saugumo ir linko perduoti jį valstybės nuosavybėn. Rugpjūčio 22 d. LKP CK biuras panaikino archyvo žinybinį statusą ir perdavė jį valstybės žinion
 (36). Tą pačią dieną Lietuvos valdžios institucijos nutarė priimti LKP dokumentus, kaip nacionalinį turtą, turintį svarbią istorinę, kultūrinę ir mokslinę vertę, Lietuvos Respublikos nuosavybėn ir įjungti archyvą į Lietuvos  valstybinių archyvų sistemą
 (37). TSRS valdžia nepripažino šių sprendimų ir sudarė kliūtis jiems įgyvendinti. Rugpjūčio 22 d. į archyvą buvo atsiųstos papildomos kariuomenės pajėgos, kurios blokavo archyvo pastatą (38).  Archyvo veikla buvo suvaržyta ištisus metus,  iki  1991 m. rugpjūčio pučo žlugimo Maskvoje.
Perdavus LKP archyvą valstybės žinion buvo įgyvendintas visuomenės lūkestis užtikrinti jo dokumentų išsaugojimą ir prieinamumą (39, 40). LKP archyvas buvo pirmasis komunistų partijos archyvas, integruotas į valstybinę archyvų sistemą. 1991 m. sausio 3 d. jis  buvo įjungtas į  valstybinių archyvų struktūrą kaip Lietuvos valstybinis visuomenės organizacijų archyvas
 (41).  Integruojant LKP archyvą, teko spręsti įvairias teisines ir praktines problemas. Vienos iš jų buvo susijusios su Lietuvos valstybės archyvų politikos ir archyvų reformos įgyvendinimu, kitos – su LKP archyvo perėjimo iš partinių į valstybinių archyvų sistemą ypatumais. Keičiant Lietuvos valstybinę archyvų struktūrą, nuo 2001 m. sausio 1 d. archyvas buvo reorganizuotas į Lietuvos ypatingojo archyvo struktūrinį padalinį
 (42).
Lietuvos nepriklausomybės atkūrimas sudarė prielaidas įgyvendinti atgimimo siekį – sukurti visuomenei atvirą atminties institucijų sistemą. Diskutuojant dėl archyvų misijų, buvo pabrėžiama okupacinio režimo politinių ir represinių struktūrų dokumentų  reikšmė sovietmečio palikimui įvertinti ir įveikti.  Išryškėjo pereinamojo laikotarpio visuomenės poreikis be ypatingų apribojimų prieiti prie šių dokumentų, kad būtų galima detaliai žinoti praeitį, įprasminti tautos netektis, išplėsti bendražmogišką patyrimą okupaciją patyrusios Lietuvos patirtimi (43, 44, 45, 46).Tai iššaukė atitinkamus politinius sprendimus. 
1992–1995 m. ir vėliau buvo priimti įstatymai dėl ypatingosios reikšmės archyvų ir dokumentų,  įtvirtinta Lietuvos komunistų partijos, valstybės saugumo komiteto (KGB), vidaus reikalų ministerijos (VRM), kitų dokumentų priklausomybė Valstybinio (dabar –  Nacionalinio) dokumentų fondo ypatingajai daliai
.  
1991 m., iš karto po rugpjūčio pučo Maskvoje žlugimo ir KGB veiklos sustabdymo Lietuvoje, susiklostė palankios prielaidos perimti KGB dokumentus valstybės žinion. (47, 48). Rugpjūčio 24 d. buvo įsteigta Lietuvos Respublikos Aukščiausiosios Tarybos Laikinoji komisija KGB veiklai Lietuvoje ištirti, įpareigota perimti KGB archyvus. 1993 m. birželio 24 d. buvo sudaryta Lietuvos archyvų generalinės direkcijos prie Lietuvos Respublikos Vyriausybės Ypatingos reikšmės archyvinių dokumentų tvarkymo darbo grupė šiems dokumentams aprašyti ir sutvarkyti. 
 1995 m. spalio 10 d.  buvo įsteigtas Lietuvos ypatingasis archyvas
, kuriam buvo perduoti saugoti KGB, vėliau – VRM ir kiti dokumentai (49). Archyvas saugo KGB, VRM ir LKP dokumentų kompleksus, užimančius beveik 17, 5  tūkstančių tiesinių metrų lentynų
 (50).  Archyvo padaliniai ir dokumentų saugyklos išsidėstę trijuose pastatuose (51). 
Baltijos šalyse didžiausiame KGB dokumentų komplekse sukaupti unikalią istorinę vertę turintys dokumentai, atspindintys sovietinio režimo represinę politiką, antisovietinį pasipriešinimą ir jo slopinimą 1940–1991 m.  (52, 53, 54, 55, 56).  Tai yra KGB veiklos, darbuotojų ir agentų asmens bei darbo bylos, už politinius motyvus teistų asmenų baudžiamosios bylos, įvairiems asmenims vestos operatyvinės įskaitos bylos, Lietuvos partizanų, kitų antisovietinio pasipriešinimo struktūrų, disidentinio judėjimo organizacijų dokumentai  bei kitų dokumentų kompleksai. 
LTSR vidaus reikalų ministerijos (VRM) dokumentų kompleksą sudaro ministerijos, VRM įstaigų, darbuotojų asmens bylos, karo belaisvių lagerių, filtravimo-patikrinimo punktų, įkalinimo įstaigų,  iš Lietuvos numatytų ištremti ir ištremtų asmenų įskaitos (tremties) bylos, LTSR karinių komisariatų dokumentų kolekcija ir kiti dokumentai, kurie  atspindi VRM institucijų represinę ir kitą veiklą Lietuvoje 1940–1991 m. (57, 58, 59, 60).  
Lietuvos komunistų partijos (LKP) dokumentų komplekse sukaupti dokumentai, atspindintys komunistinį judėjimą ir valdančios komunistų partijos politiką  okupuotoje Lietuvoje (61, 62, 63, 64, 65).  Tai yra LKP, Lietuvos Lenino komunistinės jaunimo sąjungos veiklos, partijos ir komjaunimo narių bei darbuotojų asmens bylos, Lietuvos ir užsienio lietuvių socialdemokratų, komunistų ir kitų organizacijų bylos bei kiti su komunistiniu judėjimu susiję dokumentai nuo XIX a. pabaigos iki 1991 m. 

Lietuvos ypatingojo archyvo saugomi dokumentai yra svarbus šaltinis sovietinės priklausomybės patirčiai suvokti ir įprasminti, todėl jie plačiai naudojami  istorijos tiriamojoje ir edukacinėje veikloje, komunikuojami viešoje erdvėje (66, 67, 68).  Šiandien archyvas yra unikalaus dokumentinio paveldo ir visuomenės atminties saugotojas bei skleidėjas, drauge su kitais Lietuvos archyvais prisidedantis prie nacionalinio tapatumo, paremto istorine atmintimi, palaikymo. 
� Lietuvos suvereniteto atkūrimas 1988–1991 metais. Vilnius: Diemedžio leidykla, 2000, p. 41–42. 


� КУПЧА, Э. А. Основные этапы создания и развития архивного фонда КПСС. In Вопросы методики работы партийных архивов. Москва: ИМЛ при ЦК КПСС, 1989, c. 29–30. Centriniame partiniame archyve buvo saugoma 1,5 mln., respublikų, sričių, kraštų partiniuose archyvuose – 70 mln., iš viso – beveik 72 mln. bylų.


� Nuo 1946-05-17 iki 1952-10-14 – Partijos istorijos institutas prie LKP (b) CK – Markso-Engelso-Lenino instituto prie VKP (b) CK filialas, nuo 1952-10-14 iki 1953 5m.  – Partijos istorijos institutas prie LKP CK – Markso-Engelso-Lenino instituto prie TSKP CK filialas, nuo 1953 m. iki 1956-04-13 – Partijos istorijos institutas prie LKP CK – Markso-Engelso-Lenino-Stalino instituto prie TSKP CK filialas, nuo 1956-04-13 iki 1990-02-19 – Partijos istorijos institutas prie LKP CK – Marksizmo-leninizmo instituto prie TSKP CK filialas, nuo 1990-02-19 iki 1990-03-26 – LKP institutas prie LKP (savarankiškos) CK.


� PII prie LKP CK mokslinio darbo ataskaita už 1989 metus. Lietuvos ypatingasis archyvas (toliau – LYA), f. 3377,  ap. 60, b. 62, l. 36.  PII prie LKP CK partinio archyvo pasas. 1990 m. sausio 1 d. LYA, f. 3377, ap. 60, b. 79, l. 28. 1990-01-01 archyve buvo 7377 dokumentų fondai (6217 LKP, 1051 – LLKJS organizacijų ir įstaigų, 109 – įvairių asmenų, socialdemokratinio judėjimo ir kitų organizacijų bei įstaigų), kuriuose saugotos 694482 bylos, tarp jų – 608040 komunistų partijos, 76298 komjaunimo ir 10144 kituose fonduose.


� Положение об архивном фонде КПСС, Москва: ИМЛ при ЦК КПСС, 1967, с. 1–2. 


� Положение об архивном фонде КПСС, с. 8; Правила работы партийных архивов обкомов, крайкомов, инcтитутов истории партии – филиалов ИМЛ при ЦК КПСС, Москва: ИМЛ при ЦК КПСС, 1980,  с. 64–69. 


� PII prie LKP CK partinio archyvo ataskaita apie darbą 1989 metais. LYA, f. 3377, ap. 60, b. 79, l. 8– 9.  PII prie LKP CK mokslinio darbo ataskaita už 1989 metaus. LYA, f. 3377, ap. 60, b. 62, l. 29.


� LAURINAVIČIUS, Česlovas; ir SIRUTAVIČIUS, Vladas. Sąjūdis: nuo „persitvarkymo“ iki kovo 11-oios. Lietuvos istorija. XII tomas. I dalis. Vilnius: Baltos lankos, 2008, p. 494.


� LKP CK plenumo 1990 m. vasario 19 d. protokolo Nr. 3 nutarimas „Dėl Partijos istorijos instituto prie LKP CK–Marksizmo-leninizmo instituto prie TSKP CK filialo pertvarkymo“. LYA, f. 17633, ap. 1, b. 6, l. 68.


� LKP CK IV plenumo 1990 m. kovo 26 d. protokolas. LYA, f. 17633, ap. 1, b. 7, l. 82–83.


�   Laikinos Partinio archyvo darbo taisyklės. 1990 m.  LYA, f. 3377, ap. 62, b. 115, l. 1–28. 


� TSRS Ministrų Tarybos 1990 m. kovo 28 d. nutarimas dėl priemonių TSKP turtui apsaugoti Lietuvos TSR teritorijoje. LYA, f. 17632, ap. 1, b. 12, l. 130.


� Lietuvos MA Istorijos instituto skyriaus ir LKP archyvo darbuotojų susirinkimo 1990 m. balandžio 2 d. protokolas. LYA, f. 5353, ap 3, b. 32, l. 37–39.  Lietuvos archyvų departamento prie Lietuvos Respublikos Vyriausybės ir valstybinių archyvų darbuotojų 1990 m. balandžio 2 d. pareiškimas. LYA, f. 17632, ap. 1, b. 12, l. 189–190. BLAŽYTĖ, Danutė. Kėsinasi į istorijos šaltinius. In Tiesa. 1990, rugpjūčio 18, nr. 174–175, p. 4. ČAPLIKAS, Juozas. Ne naikinkim, bet saugokim. In  Lietuvos aidas, 1990, liepos 31, nr. 49, p. 2. JEGELEVIČIUS, Sigitas. Ar pirmą kartą įrengiamos kareivinės Lietuvos archyvuose? In  Lietuvos rytas, 1990, balandžio 24, nr. 82. LIEKIS, Algimantas. LKP ir „naktiniai“. In Respublika, 1990, balandžio 4, nr. 73, p. 3. Atgimimas, 1990, balandžio 4–11, nr. 14, p. 3.  Respublika, 1990, balandžio 4, nr. 73, p. 2.  Tiesa, 1990, balandžio 5, nr. 79, p. 1.


� LKP CK biuro posėdžio 1990 m. rugpjūčio 22 d. protokolas Nr. 16. LYA, f. 17633, ap. 1, b. 46, l. 1–2.


� Lietuvos Respublikos Aukščiausios Tarybos Prezidiumo 1990 m. rugpjūčio 22 d. nutarimas „Dėl buvusio Lietuvos Komunistų partijos archyvo“. In Lietuvos aidas, 1990, rugpjūčio 24, nr. 67, p. 1. Lietuvos Respublikos Vyriausybės 1990 m. rugpjūčio 22 d. potvarkis Nr. 217p. LYA, f. 17632, ap. 1, b. 12, l. 81. 


� Lietuvos archyvų generalinės direkcijos prie Lietuvos Respublikos Vyriausybės 1991 m. sausio 3 d. įsakymas Nr. 3 „Dėl partinio archyvo veiklos klausimų“. LYA, f. 17632, ap. 1, b. 4, l. 1.


� Lietuvos archyvų departamento prie Lietuvos Respublikos Vyriausybės generalinio direktoriaus 2000 m. lapkričio 21 d. įsakymas dėl Lietuvos visuomenės organizacijų archyvo reorganizavimo į Lietuvos ypatingojo archyvo struktūrinį padalinį. LYA, f. 17632, ap. 1, b. 74, l. 63.


� Lietuvos Respublikos įstatymas „Dėl ypatingos reikšmės archyvų išsaugojimo“. In Valstybės žinios, 1992, nr. 33-1011. Lietuvos Respublikos įstatymas „Dėl Lietuvos Respublikos įstatymo „Dėl ypatingos reikšmės archyvų išsaugojimo“ pakeitimo“. In Valstybės žinios, 1993, nr. 20-490.  Lietuvos Respublikos dokumentų ir archyvų įstatymo 1, 2, 3, 14, 20 straipsnių papildymo ir pakeitimo bei įstatymo papildymo priedu įstatymas. In Valstybės žinios, 2007, nr. 4-154. 


� Lietuvos archyvų departamento prie Lietuvos Respublikos Vyriausybės 1995 m. spalio 10 d. įsakymas Nr. 50 dėl Lietuvos ypatingojo archyvo įsteigimo. LYA, f. K-9, ap. 1, b. 1, l. 1.


� Lietuvos ypatingojo archyvo 2011 metų ataskaitos 4 priedas. Bendrieji rodikliai 2011 m. gruodžio 31 d. duomenimis. 2011-12-31 archyve buvo saugomi 7849 fondai; 23225 apyrašai; 1352830 apskaitos vienetų, užimančių 17489,79 tiesinius metrus lentynų; 2696200 mikrofilmų (diazopozityvų) kadrų, 256597 suskaitmenintų rašytinių dokumentų vaizdų; 395547 mikrofišos. 

